РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/231-19

30. септембар 2019. године

Б е о г р а д

ЗАПИСНИК

86. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 30. СЕПТЕМБРА 2019. ГОДИНЕ

Седница је почела у 13,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мирчић, Александар Стевановић, Милорад Мијатовић, Момо Чолаковић, Милан Лапчевић, Војислав Вујић и Золтан Пек.

Седници је присуствовао и Зоран Деспотовић (заменик Миљана Дамјановића).

Седници нису присуствовали чланови Одбора Душан Бајатовић и Горан Ћирић, нити њихови заменици.

На предлог председника, Одбор је већином гласова (12 „за“, два народна посланика нису искористили право гласа) утврдио следећи:

Д н е в н и р е д :

1. Разговор са кандидатом за избор члана Комисије за хартије од вредности;
2. Утврђивање Предлога одлуке о избору члана Комисије за хартије од вредности.

**ПРВА ТАЧКА ДНЕВНОГ РЕДА:** Разговор са кандидатом за избор члана Комисије за хартије од вредности

Председник Одбора је обавестила чланове и заменике чланова Одбора да је Народна скупштина 3. априла 2019. године, на Трећој седници Првог редовног заседања, на предлог Одбора донела Одлуку о избору председника Комисије за хартије од вредности, којом је на функцију председника изабрала Марка Јанковића који је до тада био на функцији члана Комисије за хартије од вредности.

 Председник Одбора је такође подсетила је да је чланом 245. Закона о тржишту капитала („Службени гласник РС“, бр. 31/11, 112/15 и 108/16) прописано да Комисија за хартије од вредности има пет чланова, укључујући и председника Комисије, као и да Председника и чланове Комисије бира и разрешава Народна скупштина Републике Србије на предлог надлежног радног тела за послове финансија Народне скупштине Републике Србије, као и да ако председнику, односно члану Комисије престане функција пре истека мандата, нови председник, односно члан Комисије бира се на период до истека мандата председника, односно члана коме је функција престала. Стога је потребно да Народна скупштина изабере члана Комисије за хартије од вредности, са мандатом који ће трајати до истека мандата од пет година, на који је 23. новембра 2016. године изабран Марко Јанковић.

Одбор је, у складу са чланом 245. Закона о тржишту капитала, покренуо поступак избора једног члана Комисије, након чега је упућен позив посланичким групама да доставе Одбору писани предлог кандидата за члана Комисије, најкасније до 10. септембра 2019. године. До наведеног рока предлог кандидата за члана Комисије, са биографијом и изјавом о прихватању кандидатуре и о испуњавању услова из чл. 246. и 247. Закона о тржишту капитала, као и са предлогом плана програма рада Комисије, поднела је само Посланичка група Српска напредна странка, која је предложила Марију Ђорђевић.

У наставку седнице обављен је разговор са кандидатом Маријом Ђорђевић, у складу са чланом 203. Пословника Народне скупштине. Питања кандидату поставио је народни посланик Александар Стевановић.

**ДРУГА ТАЧКА ДНЕВНОГ РЕДА:** Утврђивање Предлога одлуке о избору члана Комисије за хартије од вредности

На предлог председника, Одбор је, једногласно (11 „за“), утврдио Предлог одлуке о избору Марије Ђорђевић за члана Комисије за хартије од вредности.

 За представника Одбора на седници Народне скупштине одређена је др Александра Томић, председник Одбора.

 Седница Одбора је завршена у 13,30 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић